《陪叔夏游法轮》
宋代·胡寅

不雨度十旬，山行尚清美。
兹晨岣嵝南，昔者紫盖尾。
三益伏蒲公，眷我共游徙。
晋时云龙寺，煇煇千柱启。
老禅赡幽思，静室更经始。
梁橑杉桂馥，窗户水云洗。
况逢月几望，天宇澹无滓。
空庭竹柏影，藻荇漾流水。
散衣捧皤腹，行食蹑细履。
不随羽人梦，当处广寒里。
何须霓裳曲，梵呗亦不起。
纷纷共尘世，清绝乃有此。
又嗟情事隔，不得久栖止。
人生谁定閒，吾行未云已。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。